SONIC บวก 3% ปักธงรายได้ปี 65 โต 20% รับดีมานด์ขนส่งขยายตัว แนะซื้อเป้า 6.40 บ.
SONIC บวก 3% ปักธงรายได้ปี 65 โต 20% รับดีมานด์ขนส่งขยายตัว เล็งปิดดีลซื้อกิจการตปท. ส่วนปีนี้มั่นใจรายได้โตทะลุเป้า หลัง 9 เดือนแรกโตแรงกว่า 152% แนะซื้อเป้า 6.40 บ. 
SONIC บวก 3% ปักธงรายได้ปี 65 โต 20% รับดีมานด์ขนส่งขยายตัว เล็งปิดดีลซื้อกิจการตปท. ส่วนปีนี้มั่นใจรายได้โตทะลุเป้า หลัง 9 เดือนแรกโตแรงกว่า 152% แนะซื้อเป้า 6.40 บ.
27 ธ.ค. 2564

ผู้สื่อข่าวรายงานว่า วันนี้(27 ธ.ค.2564) บริษัท โซนิค อินเตอร์เฟรท จำกัด (มหาชน) หรือ SONIC ล่าสุด ณ เวลา 15.21 น. อยู่ที่  4.84 บาท บวก 0.14 บาท หรือ 2.98% สูงสุดที่ 4.88 บาท ต่ำสุดที่  4.70 บาท ด้วยมูลค่าซื้อขาย 155.57ล้านบาท

โดยนายสันติสุข โฆษิอาภานันท์ ประธานเจ้าหน้าที่บริหาร SONIC เปิดเผยว่า แผนการดำเนินงานในปี 2565 บริษัทตั้งเป้าหมายรายได้เติบโต 20% จากปี 2564 เนื่องจากทุกหน่วยธุรกิจของบริษัทมีการขยายตลาดมากขึ้น ซึ่งตลาดโลจิสติกส์เป็นขนาดที่ใหญ่ ทำให้บริษัทยังมีโอกาสขยายไปได้อีกมาก ประกอบกับแนวโน้มดีมานด์ยังมากกว่าซัพพลาย
สำหรับแผนการเติบโตของบริษัทจะมาทั้งจากการเติบโตจากภายใน (Organic Growth) และการเติบโตจากภายนอก (Inorganic Growth) โดยการเติบโตจากภายในหลัก ๆ ยังมาจากบริการขนส่งทางเรือ ที่มีสัดส่วนรายได้เกือบ 80% ซึ่งตลาดการขนส่งทางทะเลยังมีแนวโน้มเติบโตดีต่อเนื่องไปจนถึงปี 2565
ขณะที่บริการขนส่งทางอากาศยังเป็นด้านที่มีมาร์จิ้นสูงสุด โดยบริษัทพยายามขยายลูกค้ามากขึ้น ทั้งในประเทศและต่างประเทศที่มาต่อเนื่องในไทย
ส่วนความคืบหน้าในการขยายพื้นที่การให้บริการโลจิสติกส์ โดยการลงทุนซื้อที่ดินขนาด 33 ไร่  ในเขตอำเภอศรีราชา จังหวัดชลบุรี จากปัจจุบันบริษัทมีพื้นที่ให้บริการรับฝากตู้คอนเทนเนอร์จำนวน 12 ไร่ อยู่ระหว่างการปรับปรุงพื้นที่ คาดว่าจะเริ่มทยอยรับรู้รายได้ในช่วงไตรมาส 3/2565
นอกจากนี้ การเติบโตจากภายนอก บริษัทมีแผนการเข้าควบรวม หรือซื้อกิจการ (M&amp;A) โดยอยู่ระหว่างรอการเปิดประเทศ เพื่อที่จะเดินทางไปเจรจาให้แล้วเสร็จ หากสามารถเดินทางได้ก็เชื่อว่าจะใช้ระยะเวลาไม่นานในการสรุปดีลในต่างประเทศ ซึ่งบริษัทมีแหล่งสนับสนุนทางการเงินอยู่แล้ว
ด้านแนวโน้มผลการดำเนินงานในปี 2564 คาดว่ารายได้จะเติบโตดีกว่าเป้าหมายที่วางไว้ โดยในช่วง 9 เดือนแรกของปี 2564 บริษัทมีรายได้จากการให้บริการอยู่ที่ 2,259.40 ล้านบาท เพิ่มขึ้น 152.20% จากช่วงเดียวกันปีก่อน ที่มีรายได้อยู่ที่ 895.86 ล้านบาท โดยเป็นรายได้บริการขนส่งทางเรือ 1,810.44 ล้านบาท รายได้บริการขนส่งทางบก 329.55 ล้านบาท รายได้บริการขนส่งทางอากาศ 109.51 ล้านบาท และรายได้จากบริการอื่น ๆ 9.90 ล้านบาท
บริษัทหลักทรัพย์ เมย์แบงก์ (ประเทศไทย) จำกัด (มหาชน) ระบุในบทวิเคราะห์ (17 ธ.ค. 2564) ว่า SONIC ได้ประโยชน์เต็มๆจากค่าระวางเรือตู้ที่ยืนสูงตามภาวะอุตสาหกรรม ขณะที่การใช้กลยุทธ์ให้ส่วนลดช่วยเหลือลูกค้าทำให้ SONIC สามารถรักษาปริมาณขนส่งที่ดีต่อเนื่องได้ หนุนกำไรปีหน้าคาดเติบโต 27.50% จากงวดเดียวกันของปีก่อน และ Rollover ไปใช้เป้าปีหน้าที่ 6.40 บาท/หุ้น อิงค่า PE ที่ 19.10 เท่า